Regula (ES) 2015/760 par Eiropas ilgtermiņa ieguldījumu fondiem (“ELTIF regula”) veido Eiropas tiesisko regulējumu alternatīviem ieguldījumu fondiem (“AIF”), kas iegulda ilgtermiņa projektos. To mērķis ir piesaistīt kapitālu un novirzīt to Eiropas ilgtermiņa ieguldījumiem reālajā ekonomikā, ievērojot Savienības mērķi — gudru, ilgtspējīgu un integrējošu izaugsmi.

ELTIF regulējuma izvērtējumā tika konstatēts, ka fondu nolikumi, kas ir vienādi gan profesionāliem, gan privātiem ieguldītājiem, nespēj apmierināt šo divu ļoti atšķirīgo ieguldītāju kategoriju specifiskās prasības ar to atšķirīgajiem laikposmiem, riska toleranci un ieguldījumu vajadzībām, un tos var uztvert kā faktorus, kas attur pārvaldītājus no individualizētu produktu piedāvāšanas.

Saistībā ar to EVTI 2021. gada 3. februāra tehniskajā konsultācijā Komisijai atzina pamata konfliktu ELTIF regulējumā, mēģinot apmierināt gan profesionāļu, gan privāto ieguldītāju vajadzības ar vienu vienīgu noteikumu kopumu. Turpinājumā EVTI ieteica noteikumus, kas skaidrāk nošķir ELTIF, kuri laisti tirgū vienīgi profesionāliem ieguldītājiem, no ELTIF, ko tirgo privātiem ieguldītājiem.

Pašreiz spēkā esošie ELTIF fondu nolikumi ietver vairākus noteikumus, kas pārvaldītājus acīmredzami attur pievērsties plašākam ieguldījumu stratēģiju klāstam. Padarot to viņiem vieglāk izdarāmu, tas varētu palīdzēt lielāku finansējumu novirzīt uz ilgtermiņa ieguldījumu projektiem. Tāpēc šie noteikumi šķiet vājinām ELTIF darbību un padara tos ieguldījumu pārvaldītājiem mazāk pievilcīgus nekā citas konkurējošas fondu struktūras. Rezultātā, izvēloties ELTIF zīmolu kā ieguldījuma instrumentu, visiem AIFP jāievēro “unificēta izmēra” fondu nolikumu komplekts neatkarīgi no klientu mērķgrupas, vēlamās ieguldījumu stratēģijas un portfelī iekļauto aktīvu riska profila.

6. Atbilstīgie aktīvi un ieguldījumi

ELTIF noteikumi par atbilstīgiem aktīviem un ieguldījumiem skaidri nosaka aktīvu kategorijas, kas atbilst ELTIF ieguldījumiem, lai nodrošinātu, ka fondi neiesaistās finanšu darījumos, kuri varētu radīt lielākus riskus, nekā būtu gaidāms fondam, kura mērķis ir ilgtermiņa ieguldījumi.

Turklāt ELTIF regulas noteikumi paredz skaidru koncentrēšanos uz ilgtermiņa ieguldījumiem un definē nosacījumu un ierobežojumu kopumu, kas attur ELTIF no iesaistes ieguldījumu stratēģijās, kuras nebūtu kvalificējamas kā tīras “ilgtermiņa” stratēģijas, piemēram, aizliegumu ieguldīt atvasinātos finanšu instrumentos, izņemot risku ierobežošanai, aizliegumu ieguldīt “finanšu sabiedrībās”, preču un “spekulatīvu” ieguldījumu izslēgšanu.

Šajā kontekstā ieinteresētās personas ir stingri iestājušās par atbilstīgo ieguldījumu aktīvu tvēruma paplašināšanu veidā, kas piemērots gan ELTIF pārvaldītājiem optimālai ieguldījumu stratēģiju izpildei, gan atbilst ilgtermiņa ilgtspējīgas izaugsmes pamatmērķiem.

Ieinteresētās personas arī prasīja lielāku tiesisko noteiktību un elastīgumu saistībā ar fondu fondu veicināšanas stratēģijām, ieguldījumu kritērijiem trešo valstu uzņēmumos, “finanšu sabiedrību” iekļaušanu, plašāku “reālo aktīvu” tvērumu un noteiktu ELTIF regulā paredzētu skaitlisko robežvērtību kalibrēšanu, piemēram, tirgus kapitalizācijas robežvērtību 500 miljoni EUR biržas sarakstā iekļautiem uzņēmumiem un 10 miljoni EUR robežvērtību reāliem aktīviem. Pēc prāva skaita ieinteresēto personu domām, plašāks atbilstīgo aktīvu un ieguldījumu tvērums un lielāka juridiskā skaidrība par tiem padarītu ELTIF tiesisko regulējumu pievilcīgāku aktīvu pārvaldītājiem.

Šādā kontekstā šķiet pareizi pārskatīt atbilstīgo aktīvu un ieguldījumu tvērumu, lai tādējādi ELTIF pārvaldītāji varētu piemērot plašāku stratēģiju klāstu, kuras pielāgotas tirgus apstākļiem, speciālajām zināšanām par ieguldījumiem un ieguldītāju pieprasījumam.

7. Diversifikācija un portfeļa sastāva noteikumi

ELTIF regulā ietvertas sīki izstrādātas prasības par portfeļa sastāvu un diversifikāciju. Šādi noteikumi tika iekļauti, lai ierobežotu ELTIF risku uzņemšanos un samazinātu darījumu partnera risku, nosakot skaidras diversifikācijas prasības.

Ar 13. panta 2. punktu noteikts, ka ELTIF nedrīkst ieguldīt vairāk nekā: 10 % no sava kapitāla instrumentos, ko emitējis viens kvalificēts portfeļuzņēmums, vai šādam portfeļuzņēmumam piešķirtos aizdevumos; 10 % no sava kapitāla tieši vai netieši vienā reālā aktīvā; 10 % no sava kapitāla ieguldījumu apliecībās vai daļās vienā ELTIF, Eiropas riska kapitāla fondā (EuVECA) vai Eiropas sociālās uzņēmējdarbības fondā (EuSEF); un 5 % no sava kapitāla aktīvos, kas minēti Direktīvā 2009/65/EK attiecībā uz pārvedamu vērtspapīru kolektīvo ieguldījumu uzņēmumiem (PVKIU), ja minētos aktīvus ir emitējusi viena struktūra.